༼༢༽ད་ནི་ཟུར་ངོས་དེ་ནས་ང་ཚོ་ལ་བལྟས་ཏེ་རང་ཉིད་ཀྱི་ལྟ་ཚུལ་ཅུང་ཙམ་མོལ་ན།ང་ཚོར་དགེ་རྒན་ལ་དེ་ལྟ་བུའི་བཀུར་སྟི་ཞིག་ཡོད་དམ་ཟེར་ན།དེ་ལ་ཁ་གསལ་གཏིང་གསལ་གྱི་ལན་ཞིག་ཡོད་པ་ནི།སྤྱི་ངོས་ནས་བསམ་བློ་བཏང་ན་མེད།ཅེས་པ་དེ་རེད་འདུག་སྙམ།དེ་ཡང་ཞིབ་ཆ་ཅུང་ཙམ་མ་ཕྱེས་ན་ཅུང་མི་འགྲིག་པར་སྣང་བས།ཞིབ་ཆ་དོག་ཙམ་ཕྱེས་ན།ང་ཚོའི་སྤྱི་ཚོགས་སུའང་བླ་མའམ་དགེ་རྒན་ནི་རང་གི་སྲོག་ལས་ཀྱང་གལ་ཆེན་དུ་འཛིན་མཁན་འགའ་རེ་དངོས་གནས་བྱུང་ཡོད་པ་རེད་མོད།དེ་ཙམ་ལ་བསམས་ནས་བསྡུས་གྲྭའི་རིགས་ལམ་ལྟ་བུའི་ཕུ་འདེད་བྱས་ཏེ།བོད་མི་གང་ཡང་རུང་བ་ཞིག་ལ་ཡོད་ན་ཡོད་གོ་ཆོད་པ་དང་གང་ཡང་རུང་བ་ཞིག་ལ་མེད་ན་མེད་གོ་མི་ཆོད་ཅེས་བརྗོད་སར་མི་འགྲོ་བར་འགའ་རེ་ལ་དེ་ལྟ་བུའི་བཀུར་སྟི་ཡོད་པ་ཙམ་གྱིས།ང་ཚོ་བྱིངས་ལ་དེ་ལྟ་བུའི་བཀུར་སྟི་ཆེ་རབས་བཤད་ན་ཅུང་ཙམ་མི་འགྲིག་སྙམ།གལ་ཏེ་ང་ཚོ་དགེ་རྒན་ལ་དེ་འདྲའི་བཀུར་སྟི་ཞིག་ཡོད་པའི་དབང་དུ་བཏང་ནའང་།ང་ཚོ་ལ་ཡ་ཧུ་དཱ་པའི་རའ་བྷེ་ལྟ་བུའི་དགེ་རྒན་ག་ཚོད་ཅིག་ཡོད་ནི་ང་ཚོས་དྲན་པ་ནང་དུ་བཀུག་སྟེ་བསམ་བློ་ཞིག་བཏང་ན་ཤེས་མི་འོང་ངམ།མི་རིགས་ཤིག་ཡུན་དུ་གནས་ཐུབ་མིན་ནི་མི་རིགས་དེའི་སྐད་དང་ཡི་གེ་ཡུལ་སྲོལ་གོམས་གཤིས་ཆོས་དང་རིག་གནས་དག་གནས་མི་གནས་ལ་ཐུག་ཅིང་།རིག་གནས་དང་སྐད་ཡིག་གནས་མིན་ནི་དེ་ལ་བྱང་ཆུབ་པའི་མཁས་པ་དང་དེ་བེད་སྤྱོད་གཏོང་མཁན་གྱི་མི་ཡོད་མེད་ལ་ལྟ་དགོས་པ་ནི་སྨྲོས་མེད་རེད་སྙམ།དེས་ན་རིག་གནས་དེ་དང་དེ་བེད་སྤྱོད་གཏོང་བར་བྱེད་པ་ལ་དེ་བྱང་ཆུབ་པ་ཞིག་ཤེས་དགོས་པའང་སྨྲོས་མེད་རེད།དེ་བྱང་ཆུབ་པ་ཞིག་ཤེས་དགོས་ན་དེ་འཁྲིད་མཁན་གྱི་དགེ་རྒན་ཞིག་ཀྱང་ངེས་པར་དུ་དགོས་པས་ན།དགེ་རྒན་ནི་ཡོད་ཚད་ཀྱི་རྩ་བར་གྱུར་ཡོད་པའི་རྒྱུ་མཚན་གྱིས་ཡ་ཧུ་དཱ་པའི་ཡང་དགེ་རྒན་ཁོ་ན་གཙིག་ཆེན་དུ་འཛིན་པ་ཡིན་པར་སེམས།དེ་ཡང་དགེ་རྒན་ནི་ཤེས་བྱ་འཁྲིད་མཁན་ཡིན་པ་ཙམ་གྱིས་བཀུར་སྟི་བྱེད་པ་མ་ཡིན་པར་དགེ་རྒན་ནི་མི་ཞིག་ལེགས་ལམ་དུ་འདྲེན་མཁན་གྱི་དེད་དཔོན་དང་ཉམས་ཆུང་བའི་མི་རིགས་ཤིག་གི་རིག་གནས་ཀྱི་སྲོག་རྩ་འཐུད་མཁན་ཡིན་པས་དེ་ལ་གུས་བཀུར་བླ་ལྷག་བྱེད་པ་རེད།དོན་དམ་གྱི་དགེ་རྒན་ཟེར་བ་དེ་ནི་དེ་འདྲ་ཡིན་དགོས་མོད།འུ་ཚང་གི་དགེ་རྒན་གྱི་མིང་ཁུར་མཁན་མང་ཤོས་ཤིག་ནི་ཡིག་ངོ་ཆོད་ཙམ་པའི་གསོ་ཕག་འགའ་དང་ཐ་ན་རང་སྐད་རང་ཡིག་ལའང་རྨོངས་བའི་ཡིག་རྨོངས་པ་འགའ་ཡིན་པ་འདིས་ནི།འུ་ཚོ་ཡ་ཧུ་དཱ་པ་དང་བར་ཁྱད་ཆེན་པོ་ཕྱེས་འདུག་ལ།མི་རིགས་གཞན་པ་ལས་ཀྱང་ཁྱད་པར་གནམ་ས་ལྟ་བུ་ཕྱེས་འདུགའདི་འདྲའི་དགེན་མིང་འཛིན་པ་དག་ནི་ང་ཚོའི་གཞོན་སྐྱེས་དག་གི་མདུན་ལམ་གྱི་བཀག་རྡོ་དང་མི་རིགས་འདི་ཉིད་ཀྱི་ས་ལམ་གྱི་འགལ་རྐྱེན་དུ་གྱུར་འདུག་པས་འདི་དག་ངེས་པར་དུ་གཙང་སེལ་མ་བྱས་པ་དེ་སྲིད་དུ་ང་ཚོར་རེ་བ་ཧ་ཅང་ཕྲ་བར་སེམས།དེ་བས་ང་ཚོས་དོན་དམ་པའི་དགེ་རྒན་ནམ་སློབ་དཔོན་དག་ལ་གུས་བརྩི་ཚད་མེད་ཞུ་དགོས་པ་དང་ལུག་པགས་གྱོན་པའི་སྤྱང་ཀུ་དག་ལ་རྒོལ་རྡུང་ཚ་ནན་གཏོང་དགོས་པ་ནི་ཡ་ཧུ་དཱ་པས་ང་ཚོར་གདམས་པའི་གདམ་ངག་མར་གྱི་ཉིང་ཁུ་ལྟ་བུ་ཞིག་ཡིན་པར་སེམས་སོ།།